Борис Пастернак
Никой няма да е в къщи…

Превод от руски: Георги Динински, —

chitanka.info

Никой няма да е в къщи.

Полумракът ще седи.

Зимен ден дъхът ще връща

и в завеса ще трепти.

Само преспа бяла, снощна,

вятър ще върти във кръг.

Само покрив, сняг и още…

покрив, сняг и… никой друг.

Скреж отново ще чертае

и с тъга ще ме вини

миналото ми, докрая,

в други мои зимни дни.

Но внезапно ще намери

трепета ти път стаен:

Тишината в стъпки мери,

твойта бъдещност към мен.

Ще пристъпиш невидимо

в роклята от семпъл плат.

В плат от който тази зима

е ушила своя сняг.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.